b'\n_START_ARTICLE_\nSevnica\n_START_SECTION_\nEtimologija\n_START_PARAGRAPH_\nStarej\xc5\xa1i zapisi imena mesta Sevnica so (po letih): 1275 in Reyn vel in Liehtenwalde, 1309 officium in Lihtenwalde, 1344 Lietenueld, 1347 Liechtenwald, 1581 Sielnizza. Prvotno gre verjetno za vodno ime, saj se potok, ki se danes imenuje Sevni\xc4\x8dna, leta 1488 omenja kot Zellnitz. Ime, ki je preko pridevnika izpeljano iz besede selo \xc2\xbbnaselbina, vas\xc2\xab, je torej prvotno najverjetneje pomenilo \xc2\xbbselska, va\xc5\xa1ka voda\xc2\xab, v danem primeru \xc2\xbbvoda, ki se pri selu, pri naselbini izliva v Savo\xc2\xab. Druga imenotvorna mo\xc5\xbenost je izvajanje neposredno iz ob\xc4\x8dnega imena *sedl\xd1\x8cnica, katerega pomen je bil \xc2\xbbnaselbina, kmetija\xc2\xab. Srednjevisokonem\xc5\xa1ko ime Liehtenwald s slovenskim nima tesnej\xc5\xa1e zveze, saj  njegov ob\xc4\x8dnoimenski  pomen \xc2\xbbsvetli gozd\xc2\xab\xc2\xa0ka\xc5\xbee na listnate gozdove v okolici.\n_START_SECTION_\nZgodovina\n_START_PARAGRAPH_\nSevnica je bila prvi\xc4\x8d pisno omenjena leta 1275 z nem\xc5\xa1kim imenom Liehtenwalde. Kraj so skozi zgodovino prizadele \xc5\xa1tevilne nesre\xc4\x8de \xe2\x80\x93 po\xc5\xbeari, kuga, uporni kmetje in tur\xc5\xa1ki vpadi, a se je vseskozi ohranjal in tudi razvijal. Tr\xc5\xa1ke pravice je naselje pod istoimenskim gradom dobilo leta 1322, pravico do prirejanja sejmov leta 1513, do letnih \xc5\xbeivinskih sejmov pa leta 1783. _NEWLINE_V avstro-ogrskem \xc4\x8dasu je bila znana tudi pod imenom Lichtenwald. Leta 1866 je bila tu ustanovljena prva \xc4\x8ditalnica v Posavju, tri leta kasneje pa je bil tu tudi tabor, ki je podpiral zamisli Zedinjene Slovenije. Leta 1862 je bila tod speljana \xc5\xbeelezni\xc5\xa1ka proga. Okrog postaje, ki je zaradi pomanjkanja prostora dobila svoje mesto izven starega dela naselja, je za\xc4\x8del \xc5\xbee pred prvo svetovno vojno rasti novej\xc5\xa1i del mesta. Med drugo svetovno vojno je bilo tako kot drugod v Posavju veliko ljudi na silo odvedenih z domov. Mnogi \xc5\xbeivljenja v izgnanstvu in koncentracijskih tabori\xc5\xa1\xc4\x8dih niso pre\xc5\xbeiveli.'